
Filmes esztétika az ecuadori avantgárd író, Pablo Palacio, Vida del ahorcado (1932) című regényében, a Varieté (1925) és Der blaue Engel (1930) tükrében

A pályamunka szándéka, hogy Pablo Palacio, ecuadori avantgárd író Vida del ahorcado (Akasztott ember élete) című regényét elhelyezze a korabeli irodalmi mozgalmak társadalom- és kultúrtörténeti közegének kontextusában és elemezze az elbeszélés művészi eszközeinek viszonyát a korabeli nemzetközi filmkultúra képi nyelvezetéhez. Az elemzés konkrétan a német filmművészet két emblematikus filmjével való esztétikai, technikai és tematikus összefüggésekre összpontosít, amelyekkel a szerző a művészi alkotói folyamata során bizonyíthatóan kapcsolatba került. Az egyik az Ewald André Dupont által adaptált és rendezett némafilm, a Varieté (1925), a másik a német mozi egyik első, nemzetközileg sikeres hangosfilmes produkciója, Josef von Sternberg Kék angyala, eredeti címén Der blaue Engel (1930).
Palacio, életművének úttörő jelentősége ellenére, még mindig kevéssé tanulmányozott és kontextuálizált alkotónak számít. A Vida del ahorcado kisregény esztétikai és tematikai közelsége a fenti filmekhez arra hívja fel a figyelmet, hogy a kor filmkultúrájának konkrét és kézzelfogható hatása van Palacio irodalmi látásmódjára és eszköztárára. E filmekkel való összevetés új utakat nyit az író rejtélyes, nehezen megfejthető életművének megközelítésére. A filmes és irodalmi esztétikai szempontok transzdiszciplináris, összehasonlító elemzése új megközelítéseket tesz lehetővé e kevéssé ismert, kaleidoszkópos életmű megértésében. Palacionak a filmes kifejezés, a képi szerkesztésmód iránti elkötelezettsége a kortárs olvasó számára az avantgárd életmű vonzerejét, megközelíthetőségét képezheti, hozzájárulhat annak újrafelfedezéséhez.



